als_Latn dik_Latn sag_Latn
Prishtinë, 13 shkurt 2015 – Në ditën e dytë të konferencës mbarëkombëtare me temë “Impakti i Radios sot”, u formua Unioni mbarëkombëtar i radiove, i cili do të kryesohet nga ushtruesi i detyrës së kryeredaktorit të Radio Kosovës.
Krijimi i unionit mbarëkombëtar i Radiove, mundëson shtrirjen e një rrjeti të bashkëpunimit midis të gjitha radiove shqipfolëse në vend, rajon e më gjerë. Kryesuesi i zgjedhur i Unionit, Albert Ademi, tha se qëllimi është që në të ardhmen bashkëpunimi do të jetë edhe më i ngushtë në çdo formë me të gjitha radiot.
“Ajo që na pret është një barrë e madhe, sepse të jesh një kryesues i këtij Unioni mbarëkombëtar shqiptar, i cili sapo u themelua, është diçka që na duhet të punojmë në atë drejtim, në fillim të krijojmë statutin dhe më pas të fillojmë edhe më punë të tjera”, tha ai.
Drejtori i Radio Kosovës, Azem Bujupi, tha se ky Union ka për qëllim që radiot shqipfolëse të realizojnë projekte dhe programe të përbashkëta në shërbim të audiencës së gjerë shqiptare.
“Të formojmë bashkërisht Unionin mbarëkombëtar të Radiove, që do të jetë një pikënisje e asaj që realisht audienca të mos e përcaktoj nivelin e gjuhës në radio, audienca të mos ndikojë në politikat e radios, por ne të marrim përgjegjësitë të cilat na takojnë dhe t’i plasojmë te audienca jonë. Referencat që i përdorim si radio, t’i përdorin të gjithë në një slogan, pra logo dhe xhingel të përbashkët”, tha ai.
Drejtorja e Radio Shkupit, Ajtene Mehmeti, tha se Radio si media mbetet si garuesi më i shpejtë për regjistrimin e ngjarjeve.
“Mendoj se gjithmonë kemi aspirata edhe më të mëdha për skaj asaj që të krijojmë vlera, natyrisht të gjejmë mënyra e metoda ta bëjmë për vete dëgjuesin. Kjo është detyra jonë, ky është misioni ynë si radio. Ky mision kërkon forma se si të modernizohemi dhe ta kultivojmë punën tonë më tutje”, tha ajo.
Drejtori i Radio Tiranës, Alfons Zeneli, tha se ky takim mes Radiove shqipfolëse, do të ketë rezultate pozitive.
“Mendoj se krijimi i një zëri të përbashkët radiofonik shqiptar, është diçka e cila do t’u vlente shumë shqiptarëve në Shqipëri, Maqedoni, Kosovë, Mal të Zi, Zvicër e kudo ku jetojnë, tha ai.
Konferenca përfundoi punimet e saj, e cila mblodhi në Prishtinë dymbëdhjetë radio shqipfolëse nga vendi, rajoni dhe Evropa. Konferenca e organizuar nga Radio Kosova, kishte për qëllim lidhjen dhe shkëmbimin e përvojave për të forcuar edhe më tej urat mes vendeve ku jetojnë dhe veprojnë shqiptarët.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn